नए साल में शुरू होंगे छात्रावास, मृदा प्रयोगशाला सहित 12 निर्माण कार्य
भास्कर संवाददाता | कराहल/ विजयपुर
जिले मेंं तीन छात्रावास, दो मृदा प्रयोगशाला के अलावा उप स्वास्थ्य केंद्र, आंगनबाड़ी भवन समेत 12 निर्माण कार्य नए साल में शुरू होंगे। जमीन नहीं मिलने की वजह से प्रशासनिक स्वीकृति के बाद भी लंबे समय से यह निर्माण कार्य अटके हुए हैं। कलेक्टर द्वारा पिछले दिनों जमीन आवंटित कर दिए जाने के बाद अब संबंधित विभागों ने निर्माण कार्य प्रारंभ कराने की कवायद तेज कर दी है। निर्माण एजेंसिंयों को तत्काल निर्माण कार्य प्रारंभ कराने के आदेश दिए जा चुके हैं।
जानकारी के अनुसार बाबू जगजीवन छात्रावास अनुसूचित जाति प्री मेट्रिक कन्या छात्रावास भवन निर्माण के लिए ग्राम ढेंगदा में .418 हेक्टेयर भूमि आवंटित की गई है। विजयपुर में छात्रावास निर्माण हेतु ग्राम भेंसाई में 0.95 हेक्टेयर भूमि अनुसूचित जाति कल्याण विभाग को आवंटित कर दी गई है। कराहल में मृदा प्रयोगशाला भवन निर्माण हेतु .836 हेक्टेयर तथा मृदा प्रयोगशाला विजयपुर के लिए ग्राम भेसाई में .200 हेक्टेयर भूमि कृषि विभाग को आवंटित की गई है। नापतौल प्रयोगशाला सह कार्यालय भवन निर्माण हेतु श्योपुर में 50 गुणा 50 वर्गफीट भूखंड आवंटित हो गया है। नवीन उप स्वास्थ्य केन्द्र भवन निर्माण हेतु ग्राम मेवाड़ा में 0.105 हेक्टेयर आंगनवाडी भवन निर्माण हेतु बगदिया में .021 हेक्टेयर, 50 मेगावाट सौर उर्जा उत्पादन हेतु विजयपुर के लालपुरा में 15 हेक्टेयर, 100 सीटर अल्पसंख्यक छात्रावास श्योपुर हेतु बगवाज में .836 हेक्टेयर, विद्युत उपकेन्द्र हेतु ग्राम बगवाज में .418 हेक्टेयर, अटल आश्रय योजना के अंतर्गत आवासीय भवनों के निर्माण हेतु बायपास रोड श्योपुर पर 3.558 हेक्टेयर तथा जिला व्यापार एवं उद्योग केन्द्र के नवीन भवन निर्माण हेतु श्योपुर में .324 हेक्टेयर भूमि का आवंटन संबधित विभागों को कलेक्टर द्वारा किया गया है। कलेक्टर पन्नालाल ने बताया कि भूमि आवंटित करने के साथ ही संबंधित निर्माण विभागों को भवन निर्माण कार्य अविलंब चालू कराने की हिदायत दी गई है।
hin_Deva bho_Deva hin_Deva hin_Deva